פעיל הימין מאיר ברטלר ושלושה קטינים נעצרו בחשד שחסמו צומת בשומרון ויידו אבנים לעבר כלי רכב פלסטיניים. חבריהם בתגובה: "המשטרה עצרה אותם באופן ברוטאלי"
משטרת מחוז ש"י עצרה הערב (ראשון) ארבעה מתנחלים, שלושה קטינים ובגיר, בחשד שחסמו את צומת קדומים בשומרון ויידו אבנים לעבר כלי רכב פלסטיניים. הבגיר מבין ארבעת העצורים הוא פעיל הימין מאיר ברטלר, שהורחק בעבר מספר פעמים בצווים מנהליים מיהודה ושומרון על ידי אלוף פיקוד מרכז וגם נעצר על ידי שוטרי המחוז.
לטענת צה"ל, הארבעה חסמו באמצעות רכבם את צומת קדומים שבשומרון ויידו אבנים לעבר כלי רכב פלסטיניים שעברו במקום. כוח צבאי שהגיע למקום האירוע עיכב את הארבעה עד להגעת כוח משטרתי, שעצר אותם. לטענת המתנחלים, החיילים עצרו את הרכב הצבאי במקום בו הועמד רכבם והוציאו אותם באלימות מהרכב.
חברי העצורים שנכחו במקום אמרו לוואלה! חדשות כי היה זה "מעצר ברוטלי, המהווה המשך לרדיפה אחרי הפעילים למען ארץ ישראל". עוד אמרו חברי הפעילים כי "ניצול המשטרה של כוחה לשם השגת מטרות פוליטיות מהווה פגיעה במשטר הדמוקרטי".
גורם צבאי אמר בתגובה לטענות כי אם החיילים נהגו באלימות, באפשרות החשודים ביידוי האבנים להגיש תלונה, והנושא ייבדק.